આખરે વિધિ એ સંકેત છે. સાંકેતિક વચનો દ્વારા જ એના મર્મને ખુલ્લા કરી શકાય. સ્વસ્થ લગ્નજીવન એ સ્વસ્થ સમાજનો મહત્વનો પાયો છે. આટલા જ માટે લગ્નમાં આપણે ગાંભીર્ય ઈચ્છીએ છીએ. ગાંભીર્ય એટલે દિવેલિયા ચહેરા નહીં, વાતાવરણ પ્રસન્નતાયુક્ત, પ્રફુલ્લિત, ઊગતી સવારસમું મંગલમય હોય ! આનંદ પ્રમોદ, હસી-મજાક, હળવાશ-નરવાઈ બધું જ હોય, પરંતુ હળવાશને નામે હલકટતા તરફ આગળ વધી જઈએ તેવું ન થવું જોઈએ, લગ્નમાં એક અદબ જળવાવી જોઈએ. આ અદબ એ જ ગાંભીર્ય છે.